წყლის მანანა
წყლის მანანა (ლათ. Glyceria) — მრავალ ან ერთწლოვანი მცენარეების გვარი მარცვლოვანთა ოჯახისა. 25 - 150 (200) სანტიმეტრი სიმაღლის ბალახებია. მიწისქვეშა მხოხავი ყლორტები აქვთ. იშვიათად ქმნიან კორდს. 50-მდე სახეობა გავრცელებულია დედამიწის სუბტროპიკულ და ზომიერად თბილ ქვეყნებში, ნაწილობრივ ტროპიკების მთიან რაიონებში. საქართველოში გვხვდება 5 სახეობა. შედარებით ფართოდ არის გავრცელებული G. arundinacea, G. fluitans, G. plicata. იზრდებიან ტენიან ადგილებში, მდინარისპირა მდელოებსა და ჭაობებში. საშუალო ღირსების საკვები ბალახია. გუდაფშუტა სოკოთი დაავადებული ნედლი მცენარე შხამიანია.